कांग्रेसका घोषणापत्रमा विगतका सम्पूर्ण उपलब्धिका जस लिने ‘रोग’ देखिन्छ । हुँदाहुँदा यो दलले लोडसेडिङ समेत आफ्नो तीनवर्षे लक्ष्य अनुसार घटेको र कृषि विकासका रणनीतिहरू पनि आफूले नै ल्याएको झूटो दाबी गर्न भ्याएको छ । सपना बाँड्न नयाँ शक्ति पनि कम छैन । यो पार्टीले पाँच वर्षमा अनेकौं रेलमार्ग, ठूला जलविद्युत् आयोजना, औचित्य पुष्टि नै हुन नसक्ने ८ वटा अन्तर्राष्ट्रिय विमानस्थल, युरेनियम, फलाम र पेट्रोल उत्खनन्लगायतका योजना अघि सारेको छ । उदेकलाग्दो त काठमाडौंदेखि सगरमाथाको फेद, विदुरदेखि केरुङ, पोखरादेखि जोमसोम आदि ठाउँसम्म केबलकारको हास्यास्पद परियोजना पनि यो दलको घोषणापत्रमा छ ।
